FI
C 152/194
Euroopan unionin virallinen lehti
6.4.2022
2.5 Maankäytön, maankäytön muutoksen ja metsätalouden sektori (LULUCF-sektori) voi edistää ilmastonmuutoksen hillitsemistä ylläpitämällä ja lisäämällä nieluja ja hiilivarastoja.
Komissio ehdottaa toimia, joilla autetaan metsänhoitajia varmistamaan suuremmat ilmastohyödyt puutuotteiden tuotannon yhteydessä ja kannustetaan viljelijöitä omaksumaan ilmaston kannalta älykkäitä ja kestäviä maatalouskäytäntöjä.
3.
Yleistä 3.1 Eurooppalainen kansalaisyhteiskunta osallistuu aktiivisesti ilmastonmuutoksen torjuntaan ja on vahvasti samaa mieltä siitä, että tehokkaita toimia tarvitaan välittömästi.
ETSK katsoo, että sekä julkisten että yksityisten tahojen yhteiset ponnistelut ovat tarpeen, jotta voidaan lisätä tietoisuutta siitä, että toimiin on ehdottomasti ryhdyttävä nyt, varmistaa kansalaisten ja paikallisyhteisöjen aktiivinen osallistuminen ja sitoutuminen ja saada lisärahoitusta vähähiiliseen talouteen siirtymisen tukemiseksi.
EU ei voi enää tuhlata aikaa pitkiin keskusteluihin.
3.2 LULUCF-sektorilla hiilidioksidipäästöjen nettopoistumat ovat vähentyneet viidenneksellä (4) pääasiassa puunkorjuun lisääntymisen ja kannustimien puutteen vuoksi.
Lisäksi Eurooppa on kärsinyt ennennäkemättömistä metsäpaloista ja tulvista, jotka ovat sattuneet samaan aikaan ennätyksellisten lämpöaaltojen ja kuivuuden kanssa.
Metsät ovat myös olleet erityisen alttiita hyönteistuhoille, ja kosteikkojen tila on jatkuvasti huonontunut.
Maanielua voidaan kasvattaa merkittävästi suhteellisen alhaisin kustannuksin, mutta toimia on tehostettava kaikessa maankäytössä.
Tämä koskee myös metsien ja viljelymaiden hoitoa sekä metsitystä.
3.3 ETSK huomauttaa, että hiilensidontaa voidaan lisätä monin eri tavoin, esimerkiksi maankäytön suunnittelun, metsien uudistamisen ja luonnon ekosysteemien ennallistamisen avulla.
Ilmastonmuutos ja luonnon monimuotoisuuden väheneminen liittyvät toisiinsa, ja niihin on puututtava yhdessä.
Elinympäristöjen häviämiseen, saastumiseen, liikakorjuuseen ja haitallisten vieraslajien leviämiseen on puututtava, jotta voidaan varmistaa luonnollisten ekosysteemien säilyminen ja maahan pohjautuvien alojen elintärkeän sosiaalisen ja taloudellisen roolin toteutuminen.
3.4 Jäsenvaltioiden tulisi laatia kansallisia korkealaatuisten turvemaiden säilyttämis- ja uudelleenkastelustrategioita, sillä nämä tarjoavat merkittävän keinon suojella ja lisätä eloperäisen maan hiilivarastoja ja varmistaa, että luonnon monimuotoisuus saadaan ennallistettua.
ETSK ehdottaakin yhdeksi tärkeimmistä tavoitteista korkealaatuisten turvesoiden ennallistamista (kosteikkoalueen viljelyn avulla (5)) ja kosteikkojen ennallistamista, ja katsoo, että kosteikkojen päästöt olisi otettava huomioon mahdollisimman pian eikä vasta vuodesta 2026 alkaen, kuten Euroopan komissio ehdottaa.
3.5 Tutkimusten mukaan suuret metsä- ja maastopalot ovat jo vuosikymmenten ajan lisänneet nettohiilipäästöjä ja vaikeuttaneet kasvillisuuden uudelleenkasvua.
Vesivarojen käyttö ja hoito, erityisesti toimet veden pitämiseksi maaperässä ja veden varastointi tekoaltaissa, voi parantaa huomattavasti tulipalojen lieventämis- ja torjuntavalmiuksia.
Samalla se vahvistaa sietokykyä rankkasateita, tulvia ja kuivuutta vastaan.
ETSK suosittaakin, että komissio kannustaa jäsenvaltioita parantamaan vesivarojen hoitopolitiikkaa maatalouden tuottavuuden ja hiilensidontakapasiteetin lisäämiseksi ja tukee niitä tässä toiminnassa.
3.6 Viljelijöitä ja metsänhoitajia on kannustettava omaksumaan uusia kestäväpohjaisia liiketoimintamalleja, jotka edistävät luonnon monimuotoisuutta, ja noudattamaan kiertotalouden sääntöjä.
ETSK on jo aiemmin kehottanut laatimaan yksityiskohtaiset ja oikeudenmukaiset lainsäädäntöpuitteet, ”joiden ansiosta maanomistajat ja -käyttäjät voivat vastaavasti toteuttaa tehokkaita LULUCF-toimia taloudellisesti järkevällä tavalla eikä pelkästään omalla kustannuksellaan” (6).
Jokaisen jäsenvaltion tehtävänä on nyt suunnitella nämä tärkeät kannustinkehykset omien erityisolosuhteidensa mukaisesti.
ETSK on myös kannustanut ”jäsenvaltioita laatimaan kunnianhimoisia kansallisia alhaalta ylöspäin suuntautuvia toimintalinjoja LULUCF-aloja varten ja ottamaan kansalaisyhteiskunnan tiiviisti mukaan tähän prosessiin valtio-, alue- ja paikallistasolla” (7).
3.7 Keskusteluja siitä, miten metsiä olisi hoidettava ja mitä osia puista voidaan käyttää energiantuotantoon, on jatkettava.
Vaikka Euroopan komission ehdotuksessa uusiutuvia energialähteitä koskevan direktiivin tarkistamisesta (8) kielletään biomassan talteenotto aarniometsistä ja asetetaan rajoituksia tietyntyyppisen puun polttamiselle, siinä ei tunnusteta nykyisiä hyviä käytäntöjä, joissa erityyppisiä puita ja puiden eri osia käytetään tarkoitukseen, johon ne soveltuvat parhaiten, jolloin syntyy optimaalista kokonaislisäarvoa ilman luonnonvarojen tuhlausta.
ETSK kaipaa kaikkiin jäsenvaltioihin kansallisia lainsäädäntökehyksiä, joilla tuetaan kestäväpohjaisia käytäntöjä biomassan tuotannossa ja kannustetaan niiden soveltamiseen.
(4) (5) (6) (7) (8)
SWD(2021) 610 final.
Englanniksi paludiculture.
ETSK:n lausunto maankäytöstä, maankäytön muutoksesta ja metsätaloudesta (LULUCF) (EUVL C 351, 15.11.2012, s. 85).
ETSK:n lausunto taakanjakopäätöksestä vuoteen 2030 ulottuvissa EU:n ilmasto- ja energiapolitiikan puitteissa sekä maankäytöstä, maankäytön muutoksesta ja metsätaloudesta aiheutuvien kasvihuonekaasujen päästöjen ja poistumista (EUVL C 75, 10.3.2017, s. 103).
Euroopan komissio – Uusiutuvaa energiaa koskevan direktiivin tarkistaminen.